同陳虚中洪駒父登擬峴臺觀水漲
作者：謝薖
朝代：宋

paragraphs: 雨聲何浪浪，溪流勢洶洶。
莽蒼兩涘間，不辨馬牛風。
翻疑坤軸裂，渺與天河通。
林杪露寸碧，濁浪奔蛟龍。
櫓摇扁舟下，袖手閒篙工。
疏烟媚晚霽，飛雲带歸鴻。
境物復可寫，妙手無僧崇。
登兹百尺臺，令人豁奇胸。
罇開河南守，坐有西山洪。
遊目託遠懷，平水念禹功。
視河不治行，他日望兩公。
吾儕何所樂，白着臥船篷。